Twee skokke wag op die Springbok-ondersteuners | Maroela Media
Dis genoeg om jou in jou graanvlokkies te laat verstik.
Ná die vreugde van Saterdag se vertoning in die Rugbykampioenskap toe die All Blacks met 25-24 op Nuweland teen die Springbokke deurgeskraap het, het die wond weer oopgebars en is die bloeding nog nie gekeer nie.
Skok nommer een: die Bokke gaan na die vyfde plek op Wêreldrugby se ranglys afskuif. Dit word eers Maandag aangekondig, maar ons het reeds die nodige sommetjies gedoen.
Skok nommer twee: die Wallabies het nie net bo die Bokke op die wêreldranglys ingeskuif nie, maar hulle ook uit die tweede posisie op die Rugbykampioenskap se puntelys gedwing.
Hoekom? Want die Wallabies het die Argentynse Poemas vroeg Sondagoggend met 37-20 in Mendoza geklop. Dit beteken dat die Wallabies genoeg gedoen het om bo die Iere (nou vierde) en Bokke (vyfde) op Wêreldrugby se puntelys in te skuif.
Hulle het daarmee ook die Bokke uit die tweede posisie (15 ligapunte teenoor 14) in die Rugbykampioenskap geskuif.
Eina … en dit nadat ons Saterdagaand die vreugdevure hoog laat brand het?
Maar hoe is dit moontlik? Maklik, want die Wallabies het twee keer teen die Bokke (27-27 en 23-23) gelykop gespeel en meer punte teen die Poemas aangeteken (37-20 en 45-20 teenoor die Bokke se wentellings van 41-23 en 37-15). Hulle het Sondagoggend vroeg ons tyd met die bonuspunt teen die Poemas ook op die puntelys by die Bokke verby beweeg.
Die Wallabies (195) het ook meer punte as die Bokke (179) in die reeks aangeteken, meer drieë gedruk (25 teenoor 17), het meer punte teen die All Blacks aangeteken en minder afgestaan. Dit het gekom nadat hulle met 54-34 en 35-29 geklop is en die Bokke met 0-57 en 24-25 verloor het.
Onthou ook dat die Wallabies in Dunedin ook binne reikafstand van 'n oorwinning oor die All Blacks was, net soos die Bokke Saterdagaand op Nuweland.
Ja, dit was lekker om die All Blacks byna bloedneus te gee, maar daar is nog 'n lang paadjie om te stap, veral as dit die Wallabies is wat jou dag bederf.
Dis binne reikafstand Pieter en nie ruikafstand nie.
Hul het toe nie die wit bande gedra soos Pieter Groenewald van die VF PLUS gevra het as blyk van solidariteit met die boere wat uitgeroei word deur plaas moorde nie.
Vreude vure brand na n verloor ? Het ons standaard nou al so laag gedaal dat n verloor gevier word…..
Swak opskrif. Die feit dat die posisie nou 5de is maak nie verskil aan die moeilike pad wat die Bokke het in die volgende wereldbeker. As Aus gister teen ons gespeel het het hulle verseker verloor. Min spanne kom so goed terug van 'n 57-0 afranseling om teen dieselfde span net net te verloor. Beide Aus en NZ speel met gevestigde spanne waar die Bokke nog rondtas vir die regte keuses, maar gee kans die regte kombinasies sal uitkom en dan gaan die span 'n krag word!